**Ukko-Pekka Luukkonen** (s. 9. maaliskuuta 1999 Espoo) on suomalainen jääkiekkomaalivahti, joka pelaa NHL-seura Buffalo Sabresin organisaatiossa.

Ura
---

### Seuraura

Luukkonen syntyi Espoossa, mutta muutti perheineen 5-vuotiaana Hyvinkäälle. Luukkonen on Hyvinkään Jää-Ahmojen kasvatti. Hän siirtyi 15-vuotiaana Hämeenlinnan Pallokerhon C-nuoriin kaudeksi 2014–2015. Luukkonen valittiin kauden päätteeksi C-nuorten SM-sarjan toiseen tähdistökentälliseen. Kauden 2015–2016 hän pelasi suurimmaksi osaksi HPK:n B-nuorissa ja hänet valittiin kauden päätteeksi B-nuorten SM-sarjan toiseen tähdistökentälliseen. Loppukaudella hän nousi 16-vuotiaana seuran A-nuorten pääasialliseksi torjujaksi HPK:n SM-liigaotteluihin pukeneen Henri Viitalan ohi. Luukkosella oli A-nuorten SM-liigan pudotuspelien paras päästettyjen maalien keskiarvo (1,94). Hänet valittiin sarjan maaliskuun 2016 kuukauden tulokaspelaajaksi.

Tammikuussa 2016 Luukkonen solmi kevääseen 2019 asti ulottuvan SM-liigasopimuksen HPK:n kanssa. Hän ei kuitenkaan pukenut liigaotteluihin vielä kaudella 2015–2016. Severstal Tšerepovets varasi Luukkosen 122. pelaajana KHL:n varaustilaisuudessa 2016. Hän lähti kauteen 2016–2017 HPK:n kolmosmaalivahtina Nathan Lawsonin ja Emil Larmin takana sekä seuran A-nuorten ykkösmaalivahtina. Lokakuussa 2016 HPK purki Lawsonin sopimuksen, mutta ennen tätä myös Luukkonen joutui viikoiksi sivuun keuhkokuumeen vuoksi. HPK täydensi A-nuorten maalivahtiosastoaan norjalaisella Fredrik Grønstrandilla ja lainasi Larmin aisapariksi SM-liigajoukkueeseen Lukon Antti Karjalaisen. Kuntouduttuaan Luukkonen jatkoi HPK:n A-nuorten pääasiallisena ykkösvahtina ja torjui joukkueen kauden päätteeksi A-nuoret Suomen-mestaruuteen. Hän puki kauden aikana SM-liigassa neljään runkosarja- ja yhteen playoff-otteluun, mutta jäi ilman peliaikaa.

Buffalo Sabres varasi Luukkosen toisella kierroksella 54. pelaajana NHL:n varaustilaisuudessa 2017. Hän oli varaustilaisuuden ensimmäisenä varattu eurooppalaismaalivahti. Elokuussa 2017 HPK lainasi Luukkosen alustavasti koko kauden 2017–2018 kattavalla sopimuksella Mestis-joukkue Lempäälän Kisaan, jossa hän pelasi kauden aikana 24 runkosarja- ja kaksi Suomen Cupin ottelua. Tammikuussa 2018 HPK nosti Luukkosen SM-liigavahvuuteensa Emil Larmin aisapariksi, kun seura vuokrasi Antti Karjalaisen loppukaudeksi Saksaan. Luukkonen sai tililleen ensimmäisen ja kauden ainoaksi jääneen SM-liigaottelunsa heti kokoonpanoon noustuaan 25. tammikuuta 2018 KooKoota vastaan, kun hänet vaihdettiin Larmin tilalle HPK:n maalin suulle 0–3-tappioasemassa ajassa 22.19. Hän torjui ottelussa kuusi kertaa, mutta päästi taakseen kaksi maalia. Lopulta KooKoo viimeisteli 3–6-loppulukemat tyhjään maaliin. Luukkonen pelasi LeKissä myös loppukaudella, mutta joukkueen maalivahtiosaston pudotuspeleissä muodostivat kuitenkin Tappara-laina Christian Heljanko ja JYP/Ilves-laina Markus Ruusu sekä Lassi Yrjölä.

Kesäkuussa 2018 Luukkonen teki kolmivuotisen tulokassopimuksen Buffalo Sabresin kanssa. Samalla HPK kertoi hänen pelaavan kauden 2018–2019 vielä lainalla joukkueessa. Samana kesänä OHL-joukkue Sudbury Wolves varasi Luukkosen koko CHL:n varaustilaisuuden kolmantena pelaajana ja ensimmäisenä maalivahtina. Hän päätti lopulta siirtyä kaudeksi 2018–2019 Wolvesiin. Luukkonen nousi joukkueensa selkeäksi ykkösmaalivahdiksi. Hän torjui 53 pelaamassaan runkosarjaottelussa 38 voittoa, mikä oli viisi ottelua enemmän pelanneen Niagara IceDogsin Stephen Dillonin ohella eniten koko liigassa. Luukkonen jakoi kuudella nollapelillään myös OHL:n nollapelitilaston voiton Dillonin kanssa. Hänellä oli myös koko liigan paras torjuntaprosentti (92,0%). Luukkonen palkittiin kauden päätteeksi OHL:n arvokkaimpana pelaajana Red Tilson Trophylla. Hänestä tuli kaikkien aikojen ensimmäinen palkinnon voittanut eurooppalaispelaaja. Luukkonen valittiin myös liigan vuoden maalivahdiksi ja ensimmäiseen tähdistökentälliseen. OHL-kauden päätyttyä, huhtikuussa 2019 hän siirtyi amatööritry-out -sopimuksella AHL-joukkue Rochester Americansiin. Luukkonen pelasi siellä yhden runkosarjaottelun.

Huhtikuussa 2019 Luukkonen joutui lonkkaleikkaukseen, mikä piti hänet sivussa noin kuuden kuukauden ajan. Kuntouduttuaan lokakuussa Buffalo Sabres lähetti Luukkosen Rochester Americansin AHL-joukkueen vahvuuteen. Hän vietti suurimman osan kaudesta 2019–2020 kuitenkin ECHL-joukkue Cincinnati Cyclonesin vahvuudessa, jossa pelasi 23 runkosarjaottelua torjuen kolme nollapeliä. Hän pelasi kauden aikana myös ECHL:n tähdistöottelussa ja hänet valittiin liigan marraskuun maalivahdiksi. AHL:ssä Luukkonen pelasi kymmenen runkosarjaottelua.

Elokuussa 2020 Buffalo Sabres lainasi Luukkosen SM-liigajoukkue Turun Palloseuraan alustavasti noin 4–5 viikoksi paikkaamaan Rasmus Tirrosen loukkaantumista sekä samalla hakemaan pelituntumaa ennen NHL:n harjoitusleirien käynnistymistä. Syyskuussa TPS tiedotti jatkavansa hänen lainasopimustaan kuukaudella. Lokakuun lopulla Luukkosen lainasopimuksen tiedotettiin jatkuvan ainakin 18. joulukuuta saakka, kun loukkaantumisesta kuntoutunut Tirronen siirtyi lainalle Ässiin. Tammikuussa 2021 TPS jatkoi Luukkosen lainasopimusta jälleen 5. helmikuuta saakka. Hän pelasi TPS:ssä kaikkiaan 13 ottelua torjuen kuusi voittoa, kunnes tammikuun puolivälissä Sabres kutsui hänet välittömästi Rochester Americansin AHL-joukkueen vahvuuteen.

Luukkonen pelasi ensimmäisen NHL-ottelunsa 23. huhtikuuta 2021, kun Sabres kohtasi Boston Bruinsin. Sabres voitti ottelun 6–4 ja Luukkonen torjui ottelussa 36 kertaa.

Syyskuussa 2022 Luukkonen teki Sabresin kanssa kaksivuotisen ja yhteensä 1,675 miljoonan dollarin arvoisen jatkosopimuksen.

### Maajoukkueura

Luukkonen pelasi alle 20-vuotiaiden MM-kilpailuissa vuosina 2018 ja 2019, joista jälkimmäinen turnaus päättyi maailmanmestaruuteen. Hän kantoi molemmissa turnauksissa Suomen pääasiallisen torjuntavastuun. Luukkonen valittiin vuoden 2019 turnauksen tähdistökentälliseen. Valmennus valitsi hänet joukkueensa turnauksen yhdeksi kolmesta parhaasta pelaajasta. Luukkonen valittiin myös Ruotsia vastaan pelatun avausottelun päätteeksi Suomen ottelun parhaaksi pelaajaksi.

Luukkonen pelasi myös alle 18-vuotiaiden MM-kilpailuissa vuosina 2016 ja 2017, joista ensimmäinen turnaus päättyi maailmanmestaruuteen ja jälkimmäinen hopeaan. Vuoden 2016 turnauksessa Suomen ykkösmaalivahtina toimi koko alkulohkon ajan Leevi Laakso, mutta hänen sairastuttuaan Luukkonen pelasi turnauksen ensimmäisen ottelunsa puolivälierissä Venäjää vastaan. Hän torjui Suomen 4–3-voittoon ja mitalipeleihin. Välierissä Yhdysvaltoja vastaan Luukkonen torjui Suomelle 2–4-voiton ja hänet valittiin Suomen ottelun parhaaksi pelaajaksi. Finaaliottelu Ruotsia vastaan päättyi 1–6-voittoon ja näin ollen maailmanmestaruuteen. Luukkonen valittiin turnauksen tähdistökentälliseen. Hänet palkittiin myös Suomen joukkueen yhtenä kolmesta parhaasta pelaajasta. Vuoden 2017 turnauksessa Luukkonen toimi Suomen pääasiallisena vastuunkantajana. Hänet valittiin Venäjää vastaan pelatun välieräottelun päätteeksi joukkueensa ottelun parhaaksi pelaajaksi.

Luukkonen pelasi myös World U-17 Hockey Challengessa vuonna 2015, jolloin hän toimi kuitenkin Suomen pääasiallisena kakkosmaalivahtina Lassi Lehtiselle ja pelasi vain yhden ottelun. Yhteensä Luukkonen on pelannut seitsemän 24 nuorten ja 15 poikien maaottelua.

Pelityyli
---------

*Kiekkoareena* -verkkolehden toimittaja Miika Arposen mukaan Luukkonen on isokokoinen ja peittävä maalivahti sekä myös teknisesti taitava ja nopea liikkumaan sivusuunnassa. Arposen mukaan myös hänen pelinlukutaitonsa on hyvällä tasolla. Luukkosella on kuitenkin kehitettävää mailapelaamisessa ja tasaisuudessa.

Luukkonen on verrannut itseään pelityyliltään Pekka Rinteeseen, jota hän myös pitää esikuvanaan. Luukkonen on maininnut esikuvikseen myös Miikka Kiprusoffin ja Niklas Bäckströmin, mutta hänen oma torjuntatyylinsä on kuitenkin erilainen heihin verrattuna. Luukkonen on omien sanojensa mukaan kehittänyt oman torjuntatyylin, johon on hänen mukaansa vaikuttanut myös kokemus jalkapallomaalivahtina. Luukkonen tykkää omien sanojensa mukaan tehdä näyttäviä torjuntoja heittäytymällä ja muilla vastaavilla tempuilla.

Muuta
-----

Luukkosen isoveli Nuutti pelasi jääkiekkoa maalivahtina B-junioriksi asti. Ukko-Pekka Luukkonen harrasti lapsena myös jalkapalloa Hyvinkään Palloseurassa sekä salibandya, partiota ja huilunsoittoa. Hänen isänsä Jari Luukkosen mukaan Ukko-Pekka on nimetty kunnianosoituksena samalla lempinimellä tunnetun Suomen tasavallaan kolmannen presidentin Pehr Evind Svinhufvudin mukaan.

Tilastot
--------

|   |   | Runkosarja |   | Pudotuspelit |   | Palkinnot |   |
| --- | --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2017–2018 | HPK | SM-liiga | 1 | 0 | 1 | 0 | 34 | 2 | 0 | 3.55 | 75,0 | – | – | – | – | – | – | – | – |
|  | LeKi | Mestis | 24 | 9 | 10 | 5 | 1447 | 70 | 0 | 2.92 | 90,9 | – | – | – | – | – | – | – | – |
| 2018–2019 | Sudbury Wolves | OHL | 53 | 38 | 11 | 2 | 3078 | 128 | 6 | 2.50 | 92,0 | 8 | 4 | 3 | 514 | 28 | 0 | 3.28 | 90,6 | Ykköstähdistö |
|  | Rochester Americans | AHL | 1 | 1 | 0 | 0 | 60 | 2 | 0 | 2.00 | 94,1 | – | – | – | – | – | – | – | – |
| 2019–2020 | Rochester Americans | AHL | 10 | 3 | 4 | 3 | 310 | 32 | 0 | 3.15 | 87,4 | – | – | – | – | – | – | – | – |
|  | Cincinnati Cyclones | ECHL | 23 | 12 | 7 | 3 | 1338 | 50 | 3 | 2.24 | 91,2 | – | – | – | – | – | – | – | – |
| 2020–2021 | TPS | SM-liiga | 13 | 6 | 3 | 4 | 787 | 33 | 0 | 2.52 | 90,8 | – | – | – | – | – | – | – | – |
|  | Rochester Americans | AHL | 14 | 7 | 5 | 0 | 817 | 49 | 0 | 3.60 | 88,8 | – | – | – | – | – | – | – | – |
|  | Buffalo Sabres | NHL | 4 | 1 | 3 | 0 | 216 | 33 | 0 | 3.88 | 90,6 | – | – | – | – | – | – | – | – |

### Maajoukkuetilastot

| Vuosi | Turnaus | O | V | H | MIN | PM | NP | PMK | TP% |
| --- | --- | --- | --- | --- | --- | --- | --- | --- | --- |
| 2016 | U18 | 3 | 3 | 0 | 180 | 6 | 0 | 2.00 | 91,7 | Ykköstähdistö |
| 2017 | U18 | 6 | 5 | 1 | 373 | 18 | 0 | 2.90 | 89,9 |
| 2018 | JMM | 5 | 2 | 3 | 307 | 16 | 0 | 3.13 | 87,9 |
| 2019 | JMM | 6 | 4 | 2 | 367 | 11 | 0 | 1.80 | 93,2 | Ykköstähdistö |

Lähteet
-------

* Ukko-Pekka Luukkonen The Internet Hockey Databasessa (englanniksi)
* Ukko-Pekka Luukkonen Eurohockey-sivustolla (englanniksi)
* Ukko-Pekka Luukkonen *Elite Prospects*. Everysport Media Group AB.  (englanniksi)

### Viitteet

1. ↑  Saintula, Hannu: U18 joukkueenjohtajan raportti: Matkalla kohti unelmaa - "Nautittavaa U18-kiekkoa!" *Leijonat.fi*.  24.4.2016. Suomen Jääkiekkoliitto – Finlands Ishockeyförbund ry.  Arkistoitu 30.4.2016. Viitattu 14.5.2016.
2. 1 2  Lempinen, Marko: Pikkuleijonien mestarimaalivahdin Ukko-Pekka Luukkosen isä: "Tämä oli uskomaton tarina" *is.fi*.  26.4.2016. Sanoma Media Finland Oy. Viitattu 14.5.2016.
3. 1 2 3 4 5 6 7 8 9  Ukko-Pekka Luukkonen *Elite Prospects*. Everysport Media Group AB.  (englanniksi)
4. ↑  Ikonen, Petteri: HPK:n Ukko-Pekka Luukkonen on Nuorten SM-liigan kuukauden tulokaspelaaja *Leijonat.fi*.  30.3.2016. Suomen Jääkiekkoliitto – Finlands Ishockeyförbund ry. Viitattu 14.5.2016.
5. ↑  Perhosesta jo kauden kuudes HPK-veskari *Jatkoaika.com*.  8.1.2016. Jatkoaika r.y. Viitattu 14.5.2016.
6. ↑  Toivanen Kerhon maalivahtitilanteesta: "Meillä on mahdollisuuksia reagoida" *Jatkoaika.com*.  14.10.2016. Jatkoaika r.y. Viitattu 6.4.2017.
7. ↑  Ukko-Pekka Luukkonen Eurohockey-sivustolla (englanniksi)
8. ↑  HPK lainaa neljä pelaajaa LeKiin toistaiseksi *hpk.fi*.  29.8.2017. HPK Liiga Oy. Viitattu 29.8.2017.
9. ↑  Otteluseuranta *liiga.fi*.  25.1.2018. Jääkiekon SM-liiga Oy. Viitattu 25.1.2018.
10. ↑  Sabres ink Luukkonen to entry-level contract *nhl.com/sabres*.  14.6.2018. Buffalo Sabres. Viitattu 17.6.2018. (englanniksi)
11. ↑  Suhonen, Markus: Nuorten Leijonien ykkösvahti NHL-sopimukseen − Sabres kiinnitti Luukkosen *Jatkoaika.com*.  14.6.2018. Jatkoaika r.y. Viitattu 17.6.2018.
12. ↑  Ukko-Pekka Luukkoselle NHL-sopimus *hpk.fi*.  14.6.2018. HPK Liiga Oy. Viitattu 17.6.2018.
13. ↑  Wennström, Antti: HPK:n NHL-lupaus Ukko-Pekka Luukkonen siirtyy Kanadan juniorisarjaan *Jatkoaika.com*.  3.8.2018. Jatkoaika r.y. Viitattu 3.8.2018.
14. ↑  Goalie Statistics *ontariohockeyleague.com*. Ontario Hockey League. Viitattu 22.10.2019. (englanniksi)
15. ↑  Statistics OHL 2018-2019 *Eurohockey.com*. European Ice Hockey Online AB & eSports.cz s.r.o. Viitattu 22.10.2019. (englanniksi)
16. ↑  Miettinen, Miska: NHL:n suomalaislupaus pelaa itseään tähtiin poikkeuksellisella tavalla – sai uskomattoman tunnustuksen *suomikiekko.com*.  11.5.2019. Nordic Sport Media. Viitattu 22.10.2019.
17. ↑  Miettinen, Miska: Loistavaa! Nuorten kultaleijonan NHL-unelma otti aimoharppauksen – lupaus nostettiin ylös junioriliigasta *suomikiekko.com*.  13.4.2019. Nordic Sport Media. Viitattu 22.10.2019.
18. ↑  Lahtinen, Miikka: Valtava takaisku: NHL-seuran suomalaislupaus joutui leikkaukseen – edessä pitkä huili *suomikiekko.com*.  25.4.2019. Nordic Sport Media. Viitattu 22.10.2019.
19. ↑  Ryndak, Chris: Sabres assign Luukkonen to Rochester *nhl.com/sabres*.  20.10.2019. Buffalo Sabres. Viitattu 22.10.2019. (englanniksi)
20. 1 2  Ukko-Pekka Luukkonen The Internet Hockey Databasessa (englanniksi)
21. ↑  Rantalainen, Ella: Nuorten maailmanmestari Ukko-Pekka Luukkonen palaa Suomeen – siirtyy TPS:ään lainasopimuksella Pohjois-Amerikan vuosien jälkeen *yle.fi*.  18.8.2020. Yleisradio Oy. Viitattu 19.8.2020.
22. ↑  Seppä, Lassi: Ukko-Pekka Luukkosen TPS-lainaa pidennettiin Rasmus Tirrosen paluun viivästyessä *Jatkoaika.com*.  22.9.2020. Jatkoaika r.y. Viitattu 22.9.2020.
23. ↑  Seppä, Lassi: Ukko-Pekka Luukkonen jatkaa TPS:n riveissä ainakin joulun tienoille *Jatkoaika.com*.  29.10.2020. Jatkoaika r.y. Viitattu 31.10.2020.
24. ↑  Nurminen, Veikko: TPS jatkoi Ukko-Pekka Luukkosen lainasopimusta *Jatkoaika.com*.  5.1.2021. Jatkoaika r.y. Viitattu 5.1.2021.
25. ↑  Ukko-Pekka Luukkonen siirtyy takaisin Pohjois-Amerikkaan *hc.tps.fi*.  16.1.2021. HC TPS Turku Oy.  Arkistoitu 16.1.2021. Viitattu 17.1.2021.
26. ↑
27. ↑
28. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  5.1.2019. IIHF.  Arkistoitu 3.3.2021. Viitattu 6.1.2019. (englanniksi)
29. ↑  Mennander, Pasi: Ukko-Pekka Luukkosella voitokas debyytti MM-kisoissa *Leijonat.fi*.  21.4.2016. Suomen Jääkiekkoliitto – Finlands Ishockeyförbund ry.  Arkistoitu 30.4.2016. Viitattu 14.5.2016.
30. ↑  Mennander, Pasi: Aapeli Räsänen Suomen tehopelaaja MM-välierässä - Ukko-Pekka Luukkonen palkittiin parhaana *Leijonat.fi*.  24.4.2016. Suomen Jääkiekkoliitto – Finlands Ishockeyförbund ry.  Arkistoitu 30.4.2016. Viitattu 14.5.2016.
31. ↑  Kullan lisäksi kunniaa − kaksi suomalaista turnauksen tähdistöön *Jatkoaika.com*.  25.4.2016. Jatkoaika r.y. Viitattu 14.5.2016.
32. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  23.4.2017. IIHF.  Arkistoitu 24.4.2017. Viitattu 25.4.2017. (englanniksi)
33. ↑  Arponen, Miika: NHL Draft 2017: Ukko-Pekka Luukkonen on suomalaisvahtien ykköstähti *ls24.fi*.  3.6.2017. Marva Media Oy. Viitattu 2.7.2017.
34. ↑  Salminen, Jukka: U17-maalivahti kohtasi uusia testejä - "Hyvin siihen nähden mennyt" *Leijonat.fi*.  26.8.2015. Suomen Jääkiekkoliitto – Finlands Ishockeyförbund ry. Viitattu 14.5.2016. [vanhentunut linkki]
35. ↑  Saarinen, Joska: Suomalaisvahdin omalaatuinen tyyli huomattu Pohjois-Amerikassa – lähtee Euroopan parhaana NHL:n varaustilaisuuteen *yle.fi*.  16.6.2017. Yleisradio Oy. Viitattu 2.7.2017.
36. ↑  Nuutti Luukkonen *Elite Prospects*. Everysport Media Group AB.  (englanniksi)
37. ↑  Perkiö, Jari: Tiesitkö? Suomen MM-kiekon sankari on saanut etunimensä entisen presidentin mukaan *is.fi*.  6.1.2019. Sanoma Media Finland Oy. Viitattu 6.1.2019.